Euroopa jalgpalliliit UEFA süüdistab Madridi Reali kaptenit Sergio Ramost meelega kollase kaardi teenimises.
Ramos sai kollase kaardi Meistrite liiga kaheksandikfinaali avamängus Amsterdami Ajaxiga 89. minutil, kui tegi vea vastaste Kasper Dolbergile. Järgnenud intervjuus mainis hispaanlane, et ta "valetaks, kui ütleks, et ei see ei olnud tahtlik".
Hiljem keskkaitsja küll parandas ennast ja lisas, et mõtles selle all mitte kollase kaardi teenimist, vaid vea tegemist. Real võitis võõrsilmängu 2:1.
Kuna Ramosel oli üks kollane kaart juba all, siis ei saa ta korduskohtumises Reali aidata. Küll aga tühistub sel viisil tema hoiatus ja nii võib hispaanlane mõnes potentsiaalselt olulisemas kohtumises vabamalt võtta.
Kui aga UEFA leiab, et Ramos võttis kollase vabatahtlikult, ähvardab keskkaitsjat ühe vahelejääva kohtumise asemele kaks. Just nii käituti eelmisel hooajal teise Reali kaitsja Dani Carvajaliga. Viimane võttis kollase kaardi alagrupimängus Nicosia APOEL-iga ning pidi lisaks viimase vooru kohtumisele Dortmundi Borussiaga jätma vahele ka esimese play-off mängu Pariisi Saint-Germainiga.
Ramose juhtumit arutatakse neljapäeval.
Toimetaja: Siim Boikov